KIRJALLINEN KYSYMYS E-2634/01

esittäjä(t): Hiltrud Breyer (Verts/ALE) komissiolle

(2. lokakuuta 2001)

Aihe: Euroopan hiili- ja teräsyhteisön (EHTY) neuvoa-antavan komitean jatkoa koskevat järjestelyt

Euroopan hiili- ja teräsyhteisön (EHTY) neuvoa-antava komitea on tarkoitus liittää sen viisikymmentä vuotta kestäneen toiminnan jälkeen Euroopan yhteisöjen talous- ja sosiaalikomiteaan (TSK). Neuvoa-antavaan komiteaan kuuluu 108 hiili- ja teräsalan tuottajien, työntekijöiden, kuluttajien ja kauppiaiden edustajaa kaikista 15 jäsenvaltiosta. Tähän mennessä EHTY:n komiteassa eikä Euroopan yhteisöjen talous- ja sosiaalikomiteassa ole ollut ympäristöalan edustajia.

1. Aikooko komissio Euroopan hiili- ja teräsyhteisön neuvoa-antavan komitean ja Euroopan yhteisöjen talous- ja sosiaalikomitean suunnitellun yhdistämisen yhteydessä ottaa mukaan myös ympäristöalan edustajia?

2. Kuinka monta jäsentä komission mielestä uudessa komiteassa tulisi olla?

3. Pitääkö komissio Agenda 21 -ohjelman lujittamisen kannalta tarpeellisena liittää ympäristöalan edustajia uuden, laajennetun Euroopan yhteisöjen talous- ja sosiaalikomitean vastuualueisiin?

Romano Prodin komission puolesta antama vastaus

(21. marraskuuta 2001)

Komissio on esittänyt EHTY:n neuvoa-antavan komitean tulevaisuutta koskevat suunnitelmansa 27. syyskuuta 2000 antamassaan tiedonannossa Rakenteellinen vuoropuhelu EHTY:n perustamissopimuksen voimassaolon päätyttyä(1).

Tiedonannossa komissio toteaa, että EHTY:n perustamissopimuksen voimassaolon päättyessä sen muodostama oikeudellinen järjestelmä ja siihen perustuvat menettelyt poistuvat käytöstä. Samalla komissio korostaa EHTY:n neuvoa-antavan komitean kokemuksen merkitystä ja sen ainutlaatuista panosta päätöksentekomenettelyssä ja yhteiskunnallisen konsensuksen saavuttamisessa erityisesti hiili- ja teräsalalla tapahtuneiden syvällisten muutosten yhteydessä.

Jotta tätä kokemusta voitaisiin hyödyntää myös jatkossa, komissio on esittänyt, että tietyt EHTY:n neuvoa-antavan komitean tehtävät annettaisiin talous- ja sosiaalikomitealle (TSK). TSK:ta voidaan pitää EHTY:n neuvoa-antavan komitean luonnollisena seuraajana, sillä se perustettiin vuonna 1957 neuvoa-antavan komitean työskentelystä saatujen kokemusten pohjalta, ja se on yksi EY:n perustamissopimuksessa määrätyistä yleisistä neuvoa-antavista elimistä. Lisäksi komissio on ehdottanut, että TSK:n organisaatiota ja työskentelymenetelmiä muutettaisiin niin, että sen neuvoa-antavaa roolia voitaisiin hyödyntää mahdollisimman tehokkaasti.

Komissio on mm. esittänyt, että TSK:hon perustettaisiin uusi organisaatiorakenne, jonka toimialaan kuuluisivat hiili- ja teräsalaan liittyvien kysymysten ohella myös muut teollisuuden ja tuotantojärjestelmien muutokset laajasti ymmärrettynä. Tällainen pysyvä organisaatiorakenne mahdollistaisi tietojen ja parhaiden toimintatapojen vaihdon hiili- ja teräsalan ja muiden TSK:ssa edustettuina olevien alojen välillä. Tämä koskee erityisesti ympäristöalaa ja kestävää kehitystä, johon Agenda 21 -toimintaohjelma kuuluu. Teräs- ja kivihiilialan edustajat voivat jatkossa keskustella säännöllisesti näistä keskeisistä kysymyksistä TSK:n muiden neuvonantajien kanssa.

Neuvoa-antava komitea ja TSK suunnittelevat parhaillaan uutta organisaatiorakennetta ja sen toimintaa koskevia yksityiskohtaisia sääntöjä.

TSK:n kokoonpanosta päättää EY:n perustamissopimuksen 259 artiklan mukaan neuvosto.

Koska kyseessä ovat varsin merkittävät alat, joihin liittyy todennäköisesti runsaasti konsultointitehtäviä, komissio esittää, että uuteen rakenteeseen otetaan yhteensä 2530 henkeä. TSK:n jäsenten kokonaismäärän on tietenkin säilyttävä EY:n perustamissopimuksen 258 artiklan (ent. 194 artikla) asettamissa rajoissa eli 222 jäsenessä. Myöhemmin, laajentumisen jälkeen, TSK:ssa voi Nizzan sopimuksen mukaan olla enintään 350 jäsentä.

(1) KOM(2000) 588 lopullinen.